• बंदीगृह में राजमाता के आदेश से हलचल मच गई . बंदी युवराज को तत्काल राजमाता के कक्ष में उपस्थित किया गया । बेड़ियों में जकड़ा युवराज चन्द्रचूड़ शांत था । उसकी आकृति पर मृत्यु भय की छाया तक नहीं थी । राजमाता के सम्मुख आते ही उसने शांत - मुद्रा में उनका शिष्टतापूर्वक अभिवादन करते हुए कहा- राजमाता के श्रीचरणों में उत्कल युवराज चन्द्रचूड़ का प्रणाम स्वीकार हो माता ! आपके दर्शन की अभिलाषा आज पूरी हुई .... मेरे लिए क्या आदेश है राजमाता ? ' राजमाता के नयन फिर से छलक गए . ' यह क्या ... मेरे लिए राजमाता की आँखों में आँसू ? आश्चर्य ... यह मैं क्या देख रहा हूँ माते ? ' ' क्यों ... क्यों किया तुमने ऐसा ? ... तुम्हारे लिए क्या जग में सुन्दरियों की कमी थी ? ... तुम्हारी एक इच्छा पर न जाने कितनी कुमारियाँ न्यौछावर हो जातीं । तुम्हारे जैसे सुदर्शन , शक्तिशाली और ऐश्वर्य सम्पन्न युवराज के लिए इस जग में क्या मेरी निर्मोही पुत्री ही बची थी , पुत्र ? क्यों किया तुमने ऐसा ... कहो मुझे क्यों किया ... ? ' ' मेरे लिए आपके हृदय में इतनी संवेदना है , यही बहुत है राजमाता ... ! रही भुवनमोहिनी की बात तो जान लें , माता ... मेरा हृदय - कमल उसी निर्मोही के लिए खिलता है । • जगत की दूसरी किसी सुन्दरी के लिए मेरे अंतस् में कोई स्थान नहीं । मैंने अपने मन - प्राण और जीवन उसी को समर्पित कर दिए हैं । अब मेरे जीवन की स्वामिनी आपकी पुत्री ही है । इसे वह स्वीकार करे तो मेरा सौभाग्य , तिरस्कार करे तो मेरा दुर्भाग्य और मेरे प्राण हर ले तो यह अधिकार है उसका ... वस्तु तो अंततः उसी की है माता ! ' ' धन्य हो पुत्र ... ! तुम्हारी जननी भी धन्य है , जिसने अपनी कोख से तुझ जैसे रत्न को जन्म दिया । मेरी पुत्री तुम्हें वर लेती तो उस जैसी बड़भागी भला कौन होती इस धरा पर .. परन्तु विधाता के लेख को भला कौन मिटा पाया है ? अब तो मेरी पुत्री भी टंका कापालिक से वचनबद्ध हो चुकी है । मृत्युदण्ड देकर वह तुम्हें इस दुर्दान्त कापालिक को सौंप देगी । मैं भी कितनी विवश हूँ , पुत्र .... कि चाहूँ भी तो उस कापालिक का तिरस्कार कर तुम्हें मुक्त नहीं कर सकती । उसकी सिद्धियां उसकी शक्ति इतनी अपरिमित हैं कि इच्छा मात्र से सम्पूर्ण शंखाग्राम को क्षण में श्मशान बना दे वह क्या करूँ मैं पुत्र ... क्या करूँ ? ' कहते - कहते राजमाता का कंठ अवरूद्ध हो गया । ' आप इस प्रकार व्यथित न हों , माता ! ... मृत्यु - वरण हेतु अब मुझे प्रस्थान करना है ... मुझे आज्ञा दें माता ! ' फफककर रो पड़ी राजमाता और जंजीरों में जकड़ा युवराज चन्द्रचूड़ , माता को अंतिम प्रणाम कर हतप्रभ सैनिकों के साथ लौट चला । चार हाथ ऊँचे काले भुजंग कापालिक टंका की वेशभूषा भी काली थी । पैरों में व्याघ्रचर्म की पादुका , कमर से बंधी काली धोती । वक्ष पर लटके बंदरों के मुण्डों की माला कमर तक फैली लम्बी जटाएँ । भाल पर सिन्दूर का गोल टीका और बड़ी बड़ी प्रज्वलित आँखें । दोनों आँखों के ऊपर आपस में जुड़ी मोटी भवें और कानों में कुण्डल की तरह लटकती मानव उंगलियों की हड्डियां । कलाइयों में कौड़ियों के कंगन तथा हाथ में बड़ा चिमटा । देखते ही सिहरन उत्पन्न हो जाए , ऐसा ही था विकट कापालिक टंका का स्वरूप । मुस्कुराता तो उसकी मुस्कान जहरीली हो जाती । हँसता तोहँसी विद्रूप हो जाती और ठहाके लगाता तो वह विकट अट्टहास हो जाता । सहज मानवीय गुणों से विरक्त टंका कापालिक मानव शरीर में जीवित पिशाच ही था । उसकी आँखों में रक्त की पिपासा और जिह्ना पर उष्ण रूधिर की प्यास हमेशा बनी रहती । मुण्ड से विच्छेदित बलि पड़ चुके तन की तीव्र छटपटाहट देख उसका चित्त प्रसन्न हो जाता । इच्छा होती , ऐसा उत्सव उसके जीवन में नित्य आये परन्तु वचनबद्ध था वह । अधीर हृदय से वर्ष भर विवशता में उसे प्रतीक्षा करनी होती थी , तब शंखाग्राम की ओर से बलि हेतु उसे एक कुँवारे तरूण का दान प्राप्त होता था । ऐसी ही दुर्दान्त और दुर्द्धर्ष विकट - सिद्धियों से युक्त था कापालिक टंका । आज वह अत्यधिक प्रसन्न था । चन्द्रचूड़ जैसा सुन्दर , सजीला , सशक्त एवं पुष्ट शरीर का तरुण आज बलि के लिए उसे प्राप्त होगा । उसके उष्ण - रूधिर से जब माता का वह अभिषेक करेगा तो माँ कितनी प्रसन्न हो जाएँगी ! इन्हीं विचारों में मुदित टंका आ पहुँचा भुवनमोहिनी के नृत्योत्सव में । नर - नारी और बाल - वृद्ध से भरे प्रेक्षागृह में मानो साक्षात् काल का ही पदार्पण हुआ । सभी में तत्काल भय की लहर दौड़ गयी । नृत्य - महोत्सव के विशाल मंच पर राजमाता के साथ विराजी भुवन मोहिनी टंका को देखते ही मुस्कुरायी- आओ कापालिक पधारो ! तुम्हारी ही प्रतीक्षा थी । माता का पूजन सम्पन्न करचुकी हूँ ... तुम्हारा प्रसाद तुम्हारे समक्ष उपस्थित है । इस धृष्ट युवक को बलि हेतु स्वीकार करो